
LĒMUMS
Jūrmalā
	2026. gada 24. septembrī
	
	Nr.
	505


	Par Jūrmalas domes 2022. gada 24. novembra lēmuma Nr. 538 “Par cilvēku drošību apdraudošu un vidi degradējošu ēku Meža prospektā 14, Jūrmalā” atzīšanu par spēku zaudējušu
	(protokols Nr. 11, 33. punkts)


Jūrmalas dome 2022. gada 24. novembrī pieņēma lēmumu Nr. 538 “Par cilvēku drošību apdraudošu un vidi degradējošu ēku Meža prospektā 14, Jūrmalā” (turpmāk – Lēmums). Ar Lēmumu Jūrmalas dome nolēma:

1. Klasificēt dzīvojamo ēku (būves kadastra apzīmējums 1300 007 4003 001) Meža prospektā 14, Jūrmalā (turpmāk - Ēka), kā cilvēku drošību apdraudošas un vidi degradējošu ēku.
2. Piemērot Ēkai Meža prospektā 14, Jūrmalā, nekustamā īpašuma nodokļa likmi trīs procentu apmērā no atbilstoši lielākās kadastrālās vērtības: ēkām piekritīgās zemes kadastrālās vērtības vai ēku kadastrālās vērtības. 

3. Uzdot Ēkas Meža prospektā 14, Jūrmalā Īpašniekam līdz 2025. gada 1. septembrim būvniecību regulējošo normatīvo aktu noteiktajā kārtībā, Jūrmalas Būvvaldei iesniedzot Būvniecības informācijas sistēmā, speciālajos būvnoteikumos noteiktos dokumentus Ēkas Meža prospektā 14, Jūrmalā atjaunošanai, pārbūvei vai nojaukšanai.
4. Lēmuma 3. punktā uzlikto pienākumu neizpildes gadījumā, pilnvarot Jūrmalas valstspilsētas pašvaldības izpilddirektoru saskaņā ar Administratīvā procesa likuma 370. panta noteikumiem administratīvā akta adresātam uzlikt piespiedu naudu.

5. Uzdot Lēmuma izpildi kontrolēt Jūrmalas valstspilsētas administrācijas (turpmāk – Administrācija) Pilsētplānošanas pārvaldei (turpmāk arī – Pārvalde).

Jūrmalas pilsētas domes 2017. gada 26. oktobra saistošo noteikumu Nr. 29 “Par nekustamā īpašuma nodokli Jūrmalā” 7.1. apakšpunktā noteikts, ka paaugstināto nodokļa likmi par būvi pārtrauc piemērot, ja atcelts lēmums par būves klasificēšanu kā vidi degradējošu, sagruvušu vai cilvēku drošību apdraudošu - ar nākamo mēnesi pēc lēmuma pieņemšanas.

Ņemot vērā iepriekšminēto, Jūrmalas dome konstatē, ka:
[1] 2026. gada 25. augustā, pamatojoties uz Ēkas īpašnieka iesniegumu, Pārvaldes Būvinspekcijas būvinspektors veica nekustamā īpašuma Meža prospektā 14, Jūrmalā, kadastra Nr. 1300 007 4003 (turpmāk – Nekustamais īpašums) pārbaudi un konstatēja, ka uzsākti Ēkas pārbūves darbi. Pārbūves rezultātā konstatēts, ka veikti bīstamo virszemes konstrukciju demontāžas darbi un uzsākta jaunu nesošo konstrukciju būvniecība. Pamatojoties uz apsekošanu, Pārvaldes Būvnspekcijas būvinspektors 2026. gada 25. augustā sagatavoja atzinumu par būves pārbaudi ar Nr. BIS-BV-19.9-2026-3967. 

[3] Ņemot vērā to, ka Ēkas īpašnieks ir uzsācis Ēkas pārbūves darbus un Ēkas virszemes daļa ir demontēta, šobrīd nepastāv tie faktiskie un tiesiskie apstākļi, uz kā pamata Ēka tika klasificēta kā vidi degradējoša, kas ir pamats Lēmuma atzīšanai par spēku zaudējušu.

Administratīvā procesa likuma 70. panta trešajā daļā noteikts, ka administratīvais akts ir spēkā tik ilgi, līdz to atceļ, izpilda vai vairs nevar izpildīt sakarā ar faktisko vai tiesisko apstākļu maiņu.

Ievērojot iepriekš minēto un pamatojoties uz Administratīvā procesa likuma 70. panta trešo daļu, Jūrmalas pilsētas domes 2017. gada 26. oktobra saistošo noteikumu Nr. 29 “Par nekustamā īpašuma nodokli Jūrmalā” 7.1. apakšpunktu, kā arī Jūrmalas domes Drošības jautājumu komitejas 2026. gada 8. septembra sēdes atzinumu (protokols Nr. 1.2-11/66), Jūrmalas dome nolemj:

1. Atcelt Ēkai Meža prospektā 14, Jūrmalā kā vidi degradējošas ēkas statusu un paaugstināto nekustamā īpašuma nodokļa likmi.

2. Atzīt Jūrmalas domes 2022. gada 24. novembra lēmumu Nr. 538 “Par cilvēku drošību apdraudošu un vidi degradējošu ēku Meža prospektā 14, Jūrmalā” par spēku zaudējušu. 
3. Uzdot Administrācijas Finanšu nodaļas Nodokļu daļai veikt nekustamā īpašuma Meža prospektā 14, Jūrmalā, nekustamā īpašuma nodokļa pārrēķinu saskaņā ar Jūrmalas pilsētas domes 2017. gada 26. oktobra saistošo noteikumu Nr. 29 “Par nekustamā īpašuma nodokli Jūrmalā” 7.1. apakšpunktu.
	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

3

